Subway ร้านอาหารที่มีสาขามากสุดในโลก
หลายคนอาจจะคิดว่า McDonald’s หรือ Starbucks เป็นกิจการอาหารและเครื่องดื่มที่มีสาขาเยอะที่สุดในโลก แต่ในความจริงแล้ว แบรนด์ที่มีหน้าร้านเยอะกว่าสองรายนี้ ก็คือ แซนด์วิช Subway
24 ส.ค. 2561

Subway ร้านอาหารที่มีสาขามากสุดในโลก / โดย ลงทุนแมน
หลายคนอาจจะคิดว่า McDonald’s หรือ Starbucks
เป็นกิจการอาหารและเครื่องดื่มที่มีสาขาเยอะที่สุดในโลก
แต่ในความจริงแล้ว แบรนด์ที่มีหน้าร้านเยอะกว่าสองรายนี้
ก็คือ แซนด์วิช Subway
กิจการของ Subway เริ่มขึ้นเมื่อปี 1965 โดยผู้ก่อตั้ง นาย Fred DeLuca และหุ้นส่วน นาย Peter Buck ได้ร่วมกันเปิดร้านแซนด์วิช ชื่อ Pete’s Super Submarines ด้วยทุนเพียง 30,000 บาท มีจุดประสงค์เพื่อหารายได้ไปเรียนต่อแพทย์
โดย เมนูเด่นของร้านคือ Submarine Sandwich ที่รูปร่างยาวเหมือนเรือดำน้ำ
ปรากฏว่า ทำไปทำมา ได้รับการตอบรับที่ดี เนื่องจากร้านมีแนวทางที่ต่างจากฟาสต์ฟู้ดทั่วไป คือ นโยบาย Eat Fresh ขนมปังและวัตถุดิบ ต้องสด ใหม่ สะอาด รวมทั้งลูกค้าสามารถเลือกได้เองว่าจะใส่อะไรลงไปบ้าง ทำให้ลูกค้ามีความมั่นใจในคุณภาพของอาหาร
ในภายหลัง ร้านได้ทำการเปลี่ยนชื่อ เพราะลูกค้ามักได้ยินชื่อเป็น Pizza Marine ทำให้เข้าใจผิดว่าเป็นพิซซ่า สุดท้ายมาลงเอยที่ชื่อ Subway
เวลาผ่านไป บริษัทก็มีการขยายสาขาต่อเนื่อง ผู้ก่อตั้งทั้งสองจึงได้ตัดสินใจทำร้านในรูปแบบ Franchise
Subway มีสาขาเยอะแค่ไหน?
ปัจจุบัน Subway มีอยู่ประมาณ 45,000 สาขา ใน 112 ประเทศทั่วโลก สูงที่สุดในโลก ซึ่งกว่าครึ่ง หรือ 26,400 สาขา ตั้งอยู่ในสหรัฐอเมริกา โดยกิจการมีรายได้ราว 540,000 ล้านบาท หรือ เฉลี่ย 12 ล้านบาท ต่อสาขาต่อปี
จากการจัดอันดับแบรนด์ ของ Forbes ปรากฏว่า Subway มีมูลค่า 224,000 ล้านบาท สูงเป็นอันดับ 92 ของโลก
แล้วเมื่อเทียบกับเชนร้านอาหารรายอื่นเป็นอย่างไร
McDonald's มีอยู่ราว 36,900 สาขา มีรายได้ 2,700,000 ล้านบาท เฉลี่ย 73 ล้านบาท ต่อสาขา
Starbucks มีอยู่ราว 26,696 สาขา มีรายได้ 660,000 ล้านบาท เฉลี่ย 25 ล้านบาท ต่อสาขา
จะเห็นได้ว่า แม้ Subway มีสาขาเยอะกว่าคนอื่น แต่เมื่อเทียบกับรายได้แล้ว ร้านของ McDonald’s หรือ Starbucks มีรายได้ต่อสาขาที่มากกว่า
หากไปดูยอดขายในอเมริกา ซึ่งเป็นพื้นที่หลักของธุรกิจนั้น พบว่า Subway ไม่ค่อยจะเติบโตแล้ว
ปี 2014 ยอดขาย 378,000 ล้านบาท
ปี 2015 ยอดขาย 365,000 ล้านบาท
ปี 2016 ยอดขาย 359,000 ล้านบาท
ด้วยสาขาที่ขยายไปมาก ย่อมทำให้มีค่าใช้จ่ายสูงตาม ประกอบกับรายได้ที่ไม่เติบโต ทำให้ Subway ต้องปิดสาขาในอเมริกาไปในปี 2017 ราว 800 สาขา และคาดว่าในปี 2018 จะปิดตัวลงอีกราว 500 สาขา
สาเหตุที่ยอดขายของ Subway เริ่มถดถอย มาจากการที่มีผู้เล่นเข้ามาแย่งส่วนแบ่งตลาดมากขึ้น
สมัยก่อน หากคนอเมริกันอยากกินอาหารจานด่วนที่ใส่ใจในสุขภาพ อาจจะนึกถึง Subway เป็นชื่อต้นๆ
แต่ในยุคนี้ ที่เรื่องสุขภาพเป็นเทรนด์ที่ผู้คนให้ความสนใจ แบรนด์อื่นๆ ย่อมอยากที่จะเข้ามาสร้างรายได้ในตลาดนี้ ไม่เว้นแม้แต่คนที่ถูกมองว่าเป็น Junk Food เช่น McDonald’s ก็มีการปรับตัว ออกเมนู McWrap ที่ชูภาพลักษณ์ด้านสุขภาพ และเป็นแบบสำเร็จรูป โดยที่ผู้บริโภค ไม่ต้องมาเสียเวลาเลือกเองด้วย
อย่างไรก็ตาม Subway ยังหวังเติบโตด้วยกลยุทธ์เดิม คือขยายสาขา แต่ไปเน้นในตลาดใหม่ๆ ในต่างประเทศ คาดว่าปีนี้ จะเปิดเพิ่มได้ 1,000 สาขา
จะเห็นได้ว่า ถึงแม้จะเป็นผู้นำตลาดมานาน
แต่ถ้าเราไม่มีการพัฒนาอย่างต่อเนื่อง
เมื่อมีผู้เล่นรายใหม่เข้ามา พร้อมกับความคิดใหม่ๆ ก็อาจดึงความสนใจไปได้
ถ้าเรามีสินค้าหรือธุรกิจอะไรที่ผูกกับความชอบของผู้บริโภค
เราไม่สามารถหยุดนิ่งอยู่กับที่ได้
ก็ต้องคอยติดตามว่า Subway จะยังคงเป็นผู้นำร้านอาหารที่มีจำนวนสาขามากสุดได้หรือไม่
เรื่องนี้คงต้องจบด้วยคำพูดที่ว่า
การเป็นแชมป์ว่ายากแล้ว แต่การรักษาแชมป์นั้นยากกว่า..
----------------------
ความสำเร็จ ต้องใช้เวลา เริ่มได้ด้วยการมาแชร์ไอเดียกัน ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
[9312].